ВОДИЧ ЗА ПРИМЕНУ КОНТРОЛНЕ ЛИСТЕ:

ЗАШТИТА ОД БУКE У ЖИВОТНОЈ СРЕДИНИ

1. Контролна листа је сачињена према следећим прописима:

- Закон о заштити од буке у животној средини („Службени гласник РС“, број 36/2009 од 15.05.2009.године и број 88/2010 од 23.11.2010.године)

- Уредба о индикаторима буке, граничним вредностима буке, методама за оцењивање индикатора буке, узнемиравања и штетних ефеката буке у животној средини („Службени Гласник РС“, број 75/10 од 20.10.2010.године)

- Правилник о методама мерења буке, садржини и обиму извештаја о мерењу буке („Службени гласник РС”, број 72/10 од 08.10.2010.године)

- Правилник о условима које мора да испуњава стручна организација за мерење буке, као и документацији која се подноси уз захтев за добијање овлашћења за мерење буке („Службени Гласник РС“, број 72/10 од 08.10.2010.године)

- Правилник о методологији за одређивање акустчких зона („Службени Гласник РС“, број 72/10 од 08.10.2010.године).

2. Објашњења и законски основ:

**А3:** Уколико је одговор „Не“ обавестити грађевинску инспекцију.

**Б1:** Обавеза прибављања извештаја је прописана чланом 24. Закона.

Мерење буке врши само овлашћена организација према члану 25. став 1. и став 4. Закона.

**Б2:** Обавеза је прописана чланом 15. став 1. и став 2. Закона.

Чланом 6. и Прилогом 2. Уредбе су прописане граничне вредности индикатора буке на отвореном простору и у затвореним просторијама. За оцењивање буке се користе основни и додатни индикатори буке из чланова 3. и 4. Уредбе.

Могу се користити само индикатори мерења из стандарда СРПС ИСО 1996-1 и СРПС ИСО 1996-2, према одредби Прилога 1 поглавље 2.1 из члана 2. став 4. Уредбе и према одредби Прилога 3. из члана 3. Уредбе.

*Уколико није извршено акустичко зонирање, ниво буке на отвореном простору не може прекорачивати граничне вредности од 65dB за дневни и вечерњи период (од 06 до 22 часа) и 55dB за ноћни период (од 22 до 06 часа). Ово су највеће прописане граничне вредности а акустичким зонирањем могу бити утврђене само ниже (строжије) вредности.* Чланом 17. став 2. Закона је прописано да у акустичким зонама нивои буке не могу бити изнад прописаних граничних вредности. При томе нигде није прописано одлагање примене члана 15. Закона уколико није извршено акустичко

зонирање и поред тога што је законом прописани рок за одређивање акустичких зона био годину дана (23.05.2010.године) према члану 37. закона, односно 30. јуни 2011.године према члану 14. Закона о изменама и допунама Закона о заштити од буке у животној средини.

У недостатку акустичког зонирања, овлашћена лица често користе урбанистички план пошто су граничне вредности из Прилога 2. Уредбе прописане у односу на намену простора а она је одређена урбанистичким планом, према којем иначе треба да се одреде акустичке зоне у складу са чланом 5. Правилника о методологији за одређивање акустчких зона.

Према члану 17. Закона, акустичким зонама може се забранити или ограничити употреба извора буке, односно обављање делатности и других активности које проузрокују буку изнад прописаних граничних вредности. Истим чланом је прописано да акустичке зоне и мере забране и ограничења одређује јединица локалне самоуправе. Инспектор за заштиту животне средине није надлежан за надзор над извршењем обавезе акустичког зонирања, већ је надлежно министарство пошто јединица локалне самоуправе као поверени посао врши акустичко зонирање на својој територији, према члану 8. Закона док министарство врши надзор над радом јединице локалне самоуправе у вршењу поверених послова, како прописује члан 29. Закона.

**Б3:** Законски основ је члан 2. Правилника о методама мерења буке, садржини и обиму извештаја о мерењу буке који прописује да се мерење буке у животној средини врши према стандардима СРПС ИСО 1996-1 и СРПС ИСО 1996-2. Стандардом СРПС ИСО 1996-2 у тачци 6.5.2 за индустријска постројења је прописано да ако је циљ мерење максималног нивоа звучног притиска буке индустријских постројења, треба обезбедити да период мерења обухвата радне услове постројења са највећом емисијом буке која се јавља најближе положају пријемника. Ако индустријско постројење ради у циклусима, мерење мора да обухвати све циклусе, што је прописано поглављем 6.5.1. стандарда СРПС ИСО 1996-2:2010.

Проверити да ли је мерење извршено у условима рада свих извора буке који се истовремено користе. *Ово се може проверити у опису услова рада током мерења који је обавезан садржај извештаја о мерењу, према члану 6. овог правилника. Поред тога инспектор може проверити оптерећење постројења увидом у битан параметар рада постројења преко електронског система за управљање и надзор рада постројења (СКАДА) и преко ручне евиденције о раду постројења.*

*У случају битних недостатака у извештају о мерењу, као што је опис услова мерења, локација, време мерења, налаз о мерењу, инспектор може да наложи допуну извештаја о мерењу и може да обавести Акредитационо тело Србије ради одлучивања о укидању акредитације према стандарду СРПС ИСО 17025. Ове и друге ставке садржаја извештаја су прописане стандардом СРПС ИСО 17025 и услов за акредитацију за било које мерење је акредитација према овом стандарду.*

**Б4:** Положај мерног места одређује овлашћена организација, односно положај не одређује корисник извора буке. *Може се изврштити теренски увид у околину објекта, као и увид преко интернета у гугл карту са положајем околних објеката.*

**Б5 и Б6:** Мерење нивоа буке се обавља само као појединачно, према члану 24. Закона. *Технички су неизводљива континуална мерења. То значи да је прописани извештај о појединачном мерењу нивоа*

*буке у животној средини меродаван не само за временски период током мерења већ и за наредни временски период. Ради се о техничким уређајима који се уобичајено користе на исти начин због самих производних потреба, што се може проверити упоређивањем услова производње током мерења и услова производње после мерења буке. Надзирани субјект треба да предузме потребне техничке мере и новим мерењем докаже смањење нивоа буке испод граничних вредности.*